ddrg/super_eurlex huggingface dataset:
KIRJALLINEN KYSYMYS P-2012/01 esittäjä(t): Christopher Heaton-Harris (PPE-DE) komissiolle. Valkoinen kirja Euroopan unionin hallintotavasta.



Virallinen lehti nro 093 E , 18/04/2002 s. 0045 - 0046



KIRJALLINEN KYSYMYS P-2012/01 esittäjä(t): Christopher Heaton-Harris (PPE-DE) komissiolle (3. heinäkuuta 2001) Aihe: Valkoinen kirja Euroopan unionin hallintotavasta Koska komissio julkaisee valkoisen kirjan Euroopan unionin hallintotavasta? Ketkä olivat tämän valkoisen kirjan tärkeimmät laatijat, ja voiko komissio toimittaa tarkat yksityiskohdat sen tuottamiseen käytettävissä olleesta talousarviosta mukaan lukien seminaarien järjestämisestä, asiantuntijoiden palkkioista ja ulkopuolisesta konsultoinnista aiheutuneet kustannukset sekä muut asiaan liittyvät kustannukset? Romano Prodin komission puolesta antama vastaus (8. lokakuuta 2001) Komissio hyväksyi kyseisen valkoisen kirjan 25. heinäkuuta 2001(1). Asiakirjan teksti on saatavilla Eurooppa-palvelimella (http://europa.eu.int/comm/governance/white_paper/index_en.htm), ja julkaisutoimisto julkaisee siitä lähiaikoina paperiversion. Komissio on laatinut kyseisen valkoisen kirjan. Valmistelevaan työhön on osallistunut suurin osa komission yksiköistä, joista koottiin kaksitoista työryhmää ja joiden toiminnan käynnisti ja työskentelyä koordinoi pääsihteeriin kytköksissä oleva ryhmä. Komissio hyväksyi aiheet ja työskentelytavat 11. lokakuuta 2000(2). Valmistelevien töiden yhteydessä muodostettiin työpajoja, tehtiin tutkimuksia ja järjestettiin kuulemisia, joihin osallistui komission ulkopuolisia henkilöitä. Näistä toimista on laadittu yksityiskohtainen kertomus. Kertomus kuuluu niihin valkoisen kirjan valmisteluasiakirjoihin, jotka julkaistaan piakkoin. Arvoisalle parlamentin jäsenelle ja parlamentin pääsihteeristölle lähetetään suoraan yhdet kappaleet tästä kertomuksesta. Valkoisen kirjan laatimista varten ei ole ollut käytettävissä erityistä talousarviota. Asiakirjan toteuttamiseen osoitetut henkiset ja taloudelliset resurssit rahoitettiin hallintomäärärahoista, jotka budjettivallan käyttäjä säännöllisesti myöntää komissiolle sen tehtävien suorittamista varten. (1) KOM(2001) 428 lopullinen. (2) Asiakirja SEC(2000) 1547/7 lopullinen, julkaistu osoitteessa http://europa.eu.int/comm/governance/work/en.pdf.
KIRJALLINEN KYSYMYS E-2329/01 esittäjä(t): Nuala Ahern (Verts/ALE) komissiolle. Euratomin tarkastajien nimittäminen.



Virallinen lehti nro 093 E , 18/04/2002 s. 0111 - 0112



KIRJALLINEN KYSYMYS E-2329/01 esittäjä(t): Nuala Ahern (Verts/ALE) komissiolle (31. heinäkuuta 2001) Aihe: Euratomin tarkastajien nimittäminen Voiko komission ottaa kantaa syihin, joiden vuoksi Euratomin tarkastajien nimittämisjärjestelyjä on muutettu? Loyola de Palacion komission puolesta antama vastaus (21. syyskuuta 2001) Komissio on tähän mennessä nimennyt noin 430 Euratomin tarkastajaa. Nimeämismenettelystä on jo muodostunut rutiinitoimenpide, ja menettelyjen yksinkertaistamiseen tähtäävän hallintouudistuksen yhteydessä on katsottu aiheelliseksi siirtää allekirjoitusoikeus tässä muodollisessa toimenpiteessä sille pääjohtajalle, jonka vastuualueeseen Euratomin ydinmateriaalivalvonta kuuluu. Kesäkuun 27. päivänä 2001 tehdyssä komission päätöksessä annetaan energian ja liikenteen pääosaston pääjohtajalle valtuudet nimetä tarkastajat komission puolesta (Euratomin perustamissopimuksen 81 ja 82 artikla).
KIRJALLINEN KYSYMYS E-2446/01 esittäjä(t): Luciano Caveri (ELDR) komissiolle. Gran Paradison ja Vanoisen kansallispuistot.



Virallinen lehti nro 093 E , 18/04/2002 s. 0134 - 0134



KIRJALLINEN KYSYMYS E-2446/01 esittäjä(t): Luciano Caveri (ELDR) komissiolle (11. syyskuuta 2001) Aihe: Gran Paradison ja Vanoisen kansallispuistot Alppien alueella, Aostanlaakson, Piemonten ja Savoijin välissä, sijaitsee Länsi-Euroopan laajin suojelualue, joka muodostuu Italian puolella sijaitsevasta Gran Paradison kansallispuistosta (Italian ensimmäinen kansallispuisto, joka on perustettu vuonna 1922) ja Ranskan puolella sijaitsevasta Vanoisen kansallispuistosta (joka puolestaan on Ranskan ensimmäinen kansallispuisto ja joka on perustettu vuonna 1963). Kummassakin puistossa on täysin samanlainen kasvisto ja eläimistö ja samanlaiset vuoristoalueen maankäyttöongelmat, ja puistojen välillä on kehitetty, myös kulttuurin alalla, vuodesta 1972 lähtien ystävyyskaupunkitoimintaa ja yhteistyötä. Ongelmana on kuitenkin sellaisten eurooppalaisten lainopillisten puitteiden puuttuminen, jotka mahdollistaisivat oikean eurooppalaisen kansallispuiston perustamisen luontoa ja samalla myös toissijaisuusperiaatetta ja paikallisen väestön oikeuksia kunnioittaen. Mitä jo olemassa olevia tai mahdollisesti kehitettäviä keinoja komission mielestä tarvitaan, jotta Gran Paradisosta ja Vanoisesta voitaisiin tehdä yhtenäinen suojelualue? Margot Wallströmin komission puolesta antama vastaus (26. lokakuuta 2001) Komissio uskoo, että luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY(1), jossa säädetään erityisten suojelutoimien alueista muodostuvan yhtenäisen eurooppalaisen ekologisen verkoston Natura 2000 -verkoston perustamisesta, edustaa juuri sellaista yhtenäistä lähestymistapaa luonnonsuojeluun, jota arvoisa parlamentin jäsen kokee tarvittavan. Alueen hoitoa koskevat luonnonsuojeluun liittyvät velvoitteet ovat samat kummallakin puolella rajaa. Vaikka komissio kannattaa kummankin luonnonpuiston hallintorakenteiden välistä yhteistyötä, se ei kuitenkaan Euroopan yhteisön perustamissopimuksen mukaan voi luoda oikeudellista kehystä sellaisille ylikansallisille maankäyttöjärjestelyille, jollaisia parlamentin jäsen ehdottaa. Interreg-ohjelmasta voi hakea tukea rajatylittävää yhteistyötä varten, ja sitä voidaan käyttää yhteisön rahoituksen myöntämiseen yhteisen hallintajärjestelmän kehittämistä varten eri jäsenvaltioiden alueilla sijaitsevissa vierekkäisissä luonnonpuistoissa. (1) EYVL L 206, 22.7.1992.
KIRJALLINEN KYSYMYS E-2126/01 esittäjä(t): Cristiana Muscardini (UEN) komissiolle. Lasten hyväksikäyttö Romaniassa.



Virallinen lehti nro 093 E , 18/04/2002 s. 0065 - 0065



KIRJALLINEN KYSYMYS E-2126/01 esittäjä(t): Cristiana Muscardini (UEN) komissiolle (17. heinäkuuta 2001) Aihe: Lasten hyväksikäyttö Romaniassa Tuhannet romanialaislapset ovat joutuneet rikollisjärjestöjen uhreiksi, jotka pakottavat heidät prostituutioon, ja nämä lapset joutuvat kaikenlaisen väkivallan uhreiksi. Euroopan komission edustaja Emma Nicholson on äskettäin protestoinut tätä tilannetta vastaan ja korostanut, että tästä ongelmasta on tullut ainakin viime aikoina Euroopan yhteisön toimielinten painopistealue. 1. Tietääkö komissio, tapahtuuko muissa jäsenehdokasvaltioissa vastaavia rikoksia? 2. Onko komissio pyytänyt Europolia tekemään tutkimuksia yhteistyössä kaikkien Euroopan unionin jäsenvaltioiden kanssa sen selvittämiseksi, katsovatko jäsenehdokasvaltioiden viranomaiset mahdollisesti läpi sormien tällaisten rikollisjärjestöjen toimintaa? 3. Katsooko komissio, että on välttämätöntä selvittää, onko jäsenehdokasvaltioissa lastensuojelua ja perheen suojelua koskeva lainsäädäntö? Günter Verheugenin komission puolesta antama vastaus (8. lokakuuta 2001) 1. ja 3. Komissio muistuttaa arvoisaa parlamentin jäsentä sen määräaikaiskertomuksen sisällöstä, jonka komissio toimittaa vuosittain parlamentille ja neuvostolle ehdokasmaiden edistymisestä Euroopan unioniin liittymisen valmisteluissa. Erityisesti vuoden 2000 kertomuksissa useiden valtioiden osalta otettiin huomioon sekä parlamentin jäsenen esille ottamien ongelmien kaltaisia seikkoja että kyseisten ongelmien torjumiseksi käyttöön otettuja ja tulevia toimenpiteitä sekä käsiteltiin voimassa olevaa lastensuojelua koskevaa lainsäädäntöä. Erityisesti näin tehtiin Bulgariaa, Tekkiä, Kyprosta, Latviaa, Liettuaa ja Slovakiaa koskevissa kertomuksissa. Seuraavat määräaikaiskertomukset esitetään marraskuussa 2001. Komissio muistuttaa myös, että lastensuojelun alalla valmisteilla oleva lasten seksuaalisen hyväksikäytön ja lapsipornografian torjumista koskeva puitepäätös on oikeudellinen säännös, joka muodostaa osan yhteisön säännöstöä ja on näin ollen pantava täytäntöön myös ehdokasmaissa, ja että liittymisprosessin aikana kerätään säännöllisesti tietoa sen arvioimiseksi, kuinka yhteisön säännöstöä pannaan tai voidaan panna täytäntöön ehdokasmaissa. 2. Komissio muistuttaa, että Europol on toimivaltainen ihmiskaupan torjunnan alalla, lapsipornografia mukaan luettuna, silloin, kun on tosiasioihin perustuvia viitteitä siitä, että jokin järjestäytynyt rakenne on toiminnassa mukana ja että asia koskee kahta tai useampaa jäsenvaltiota. Europolin vuosien 2001 ja 2002 työohjelmassa mainitaan kyseinen rikollisuuden ala yhtenä keskeisimmistä työkentistä. Europol on tällä hetkellä aktiivisesti mukana kahdessa hiljattain aloitetussa, aiheeseen liittyvässä laajassa tutkinnassa. Ehdokasmaiden kanssa harjoitettavan yhteistyön lisäämiseksi kyseisellä alalla neuvosto on valtuuttanut Europolin neuvottelemaan yhteistyösopimuksista kaikkien ehdokasmaiden kanssa.
KIRJALLINEN KYSYMYS P-2486/01 esittäjä(t): Christopher Heaton-Harris (PPE-DE) komissiolle. Rauha- ja sovintorahasto.



Virallinen lehti nro 093 E , 18/04/2002 s. 0141 - 0141



KIRJALLINEN KYSYMYS P-2486/01 esittäjä(t): Christopher Heaton-Harris (PPE-DE) komissiolle (5. syyskuuta 2001) Aihe: Rauha- ja sovintorahasto Äskettäisissä selonteoissa on todettu, että Euroopan unioni on rahoittanut tunnettuja IRA-terroristeja EU:n rauha- ja sovintorahaston kautta. Onko komissio käynnistänyt viralliset tutkimukset Euroopan unionin rahastojen mahdollisesta törkeästä väärinkäytöstä? Onko komissio keskeyttänyt maksut näille tietyille järjestöille kunnes asianmukainen tutkimus on saatettu päätökseen? Mihin toimiin komissio aikoo ryhtyä varmistaakseen, että veronmaksajien rahat käytetään asianmukaisesti? Mitä komissio aikoo tehdä vaatiakseen rahat takaisin, jos vahvistetaan, että ne osoitettiin epäasianmukaisesti? Michel Barnier'n komission puolesta antama vastaus (8. lokakuuta 2001) Komissio olettaa, että arvoisa parlamentin jäsen viittaa Sunday Times -lehden Britannian painoksessa 26. elokuuta 2001 julkaistuun artikkeliin otsikolla IRA:n epäillään saaneen rahoitusta EU:n varoista. Artikkelissa mainitaan yksityishenkilöitä, joiden epäillään osallistuneen terrorismiin ja joiden väitetään saaneen tukea Euroopan rakennerahastoista kahta entisten vankien ryhmää Tar Isteach-ryhmää ja Coiste Na n-larchimí -ryhmää koskeneen hankkeen kautta. Vaikka asianomaisia yksityishenkilöitä ei ole tuomittu terroriteoista, Euroopan komissio on pyytänyt ohjelmaa paikan päällä johtavaa viranomaista eli EU:n erityisohjelmista vastaavaa elintä tutkimaan kyseisiä hankkeita. Tässä tutkimuksessa ei ole saatu todisteita siitä, että yhteisön varojen hallinnossa olisi tapahtunut sääntöjenvastaisuuksia. Näin ollen tällä hetkellä ei ole perusteita lykätä maksuja eikä vaatia EU:n varojen palauttamista. Vaikka PEACE I -ohjelma ja sitä seurannut PEACE II -ohjelma ovat ainutlaatuisia rakennerahastojen puitteissa tehtävien eurooppalaisten interventioiden joukossa, niiden varainhoitoa ja valvontaa koskevat samat tiukat säännöt. Komissio on jo aiemmin osoittanut, että se ei epäröi lykätä maksuja, jos on todisteita EU:n rahoituksen väärinkäytöstä. Komissio toimii tässä yhteydessä täysin yhteistyössä EU:n erityisohjelmista vastaavan elimen kanssa.
KIRJALLINEN KYSYMYS E-2254/01 esittäjä(t): Mihail Papayannakis (GUE/NGL) komissiolle. Alfios-joen sähkövoimalahanke.



Virallinen lehti nro 093 E , 18/04/2002 s. 0088 - 0089



KIRJALLINEN KYSYMYS E-2254/01 esittäjä(t): Mihail Papayannakis (GUE/NGL) komissiolle (26. heinäkuuta 2001) Aihe: Alfios-joen sähkövoimalahanke Kreikan ympäristön ja aluesuunnittelun sekä yleisten töiden ministeriön erityinen ympäristöyksikkö hyväksyi äskettäin alustavasti Thisoon suunnitellun pienen sähkövoimalan rakennushankkeen. Teholtaan 5 MW:n voimala rakennetaan Alfios-jokeen Ilian ja Arkadian läänien rajalle. Euroopan unioni rahoitti kaksi vuotta sitten osana Leader II -kehitysohjelmaa samalla alueella vaihtoehtoisiin matkailumuotoihin perustuvaa hanketta, jossa hyödynnetään Alfios-joen olemassaoloa ja virtausta. Vaikka ymmärrän, kuinka tärkeää kreikkalaiselle yhteiskunnalle sähkövoimaloiden rakentaminen on, haluaisin huomauttaa, että jos kyseinen hanke toteutetaan, sillä on vakavia seurauksia sekä alueen matkailun kehitykselle, jota EU on tukenut, että ympäristölle. Kun otetaan huomioon edellä mainitut seikat sekä alueen erityislaatuinen maaperä ja maasto, joka on ympäristön kannalta erityisen arvokas, voisiko komissio ilmoittaa, onko kyseinen hanke yhteensopiva sen jokin aikaa sitten rahoittamien hankkeiden kanssa ja noudatetaanko siinä yhteisön ympäristönsuojelusäännöksiä? Margot Wallströmin komission puolesta antama vastaus (24. lokakuuta 2001) Komission käytettävissä olevien tietojen perusteella Kreikan kehitysministeriö tukee energiamarkkinoiden vapauttamisen yhteydessä yksityisesti toteutettavia energiantuotantoaloitteita. Tuki liittyy operatiiviseen kilpailukykyohjelmaan, jota koskeva kiinnostuksenilmaisupyyntö on julkaistu ja jonka yhteydessä valituille hankkeille myönnetään yhteisrahoitusta kyseisestä ohjelmasta osana kansallista tukijärjestelmää. Kysymyksessä mainittua hanketta koskeva ehdotus on jätetty ohjelman yhteydessä. Alustavasti näyttäisi siltä, ettei hanke ole yhteisön lainsäädännön vastainen. Ennen hankkeen aloittamista on kuitenkin tehtävä täydellinen ympäristövaikutusten arviointi ja hyväksyttävä ympäristöä koskevat edellytykset. Arvioinnissa on myös otettava huomioon matkailun kehitys alueella. Jos hankkeen toteuttamisella on kysymyksessä mainittuja vakavia vaikutuksia alueen matkailun kehitykseen, on tarpeen ottaa ne huomioon ympäristöön liittyvissä edellytyksissä ja toteuttaa korvaavia/korjaavia toimenpiteitä.
KIRJALLINEN KYSYMYS E-2761/01 esittäjä(t): Jonas Sjöstedt (GUE/NGL) komissiolle. Ohra ohrana.



Virallinen lehti nro 093 E , 18/04/2002 s. 0188 - 0188



KIRJALLINEN KYSYMYS E-2761/01 esittäjä(t): Jonas Sjöstedt (GUE/NGL) komissiolle (9. lokakuuta 2001) Aihe: Ohra ohrana Ruotsi sai heinäkuussa 1997 luvan käyttää ohrasta nimitystä ohra vielä yhden vuoden ajan. Suurin osa kylmässä Ruotsissa viljellystä ohrasta on oikeastaan liian pienikokoista täyttääkseen ohralle asetetut EU-vaatimukset. Voiko komissio ilmoittaa, mitä vuodesta 1997 lähtien on tapahtunut, kun on kyse Ruotsin ohralajikkeiden ja ohraa koskevien EU-vaatimusten vastaavuudesta? Franz Fischlerin komission puolesta antama vastaus (15. marraskuuta 2001) Interventioon Ruotsissa ja Suomessa tarjottujen pienten ohranjyvien mittaamista (seulalla, jonka aukot ovat 2,2 millimetrin sijaan kahden millimetrin suuruisia) koskeva erityinen määritelmä on liitetty lopullisesti interventioelinten suorittamaan viljan haltuunottoon sovellettavista menettelyistä sekä menetelmistä viljan laadun määrittämiseksi 19 päivänä huhtikuuta 2000 annetun komission asetuksen (EY) N:o 824/2000(1) liitteessä lueteltujen jyvistä koostuvia epäpuhtauksia koskeviin sääntöihin. (1) EYVL L 100, 20.4.2000.
KIRJALLINEN KYSYMYS E-2369/01 esittäjä(t): Daniel Varela Suanzes-Carpegna (PPE-DE) komissiolle. Monivuotisten ohjausohjelmien (MOO) täytäntöönpano.



Virallinen lehti nro 093 E , 18/04/2002 s. 0121 - 0122



KIRJALLINEN KYSYMYS E-2369/01 esittäjä(t): Daniel Varela Suanzes-Carpegna (PPE-DE) komissiolle (8. elokuuta 2001) Aihe: Monivuotisten ohjausohjelmien (MOO) täytäntöönpano Puheenvuorossaan Euroopan parlamentin täysistunnossa Strasbourgissa 5. heinäkuuta 2001 komission jäsen F. Fischler totesi, että Euroopan yhteisöjen tuomioistuimessa ollaan jo valmistelemassa oikeudenkäyntejä joitakin jäsenvaltioita vastaan, koska ne eivät ole noudattaneet monivuotisia ohjausohjelmia. Voisiko komissio kertoa, mitä jäsenvaltioita vastaan oikeudenkäyntejä ollaan valmistelemassa tai aiotaan panna vireille ja milloin ne aloitetaan? Voisiko komissio kertoa neljännen monivuotisen ohjausohjelman täytäntöönpanon tämänhetkisestä tilanteesta eri jäsenvaltioissa? Franz Fischlerin komission puolesta antama vastaus (8. lokakuuta 2001) Komissio valmistelee parhaillaan rikkomisesta johtuvien menettelyiden aloittamista useita jäsenvaltioita vastaan monivuotisten ohjausohjelmien (MOO) tavoitteiden laiminlyönnin vuoksi. Pyydettyihin tietoihin(1) liittyen näiden rikkomisesta johtuvien menettelyiden luottamuksellisuus on kuitenkin otettava huomioon siihen asti, kunnes niistä tehdään lopullinen komission päätös. Tiedot siitä, miten yksittäiset jäsenvaltiot ovat noudattaneet MOO IV:n tavoitteita, annetaan vuosittain neuvostolle ja parlamentille MOO:n tuloksista toimitettavassa kertomuksessa kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999(2) 5 artiklan mukaisesti. Komissio on laatinut MOO IV:n tuloksia koskevan kertomuksen vuoden 2000 lopulla, ja se toimitetaan neuvostolle ja parlamentille lähiviikkoina. (1) EYVL C 121, 24.4.2001. (2) EYVL L 337, 30.12.1999.
KIRJALLINEN KYSYMYS P-2377/01 esittäjä(t): Hugues Martin (PPE-DE) komissiolle. Jäsenvaltioiden vaihtelevat arvonlisäveron palautuksien maksuajat.



Virallinen lehti nro 093 E , 18/04/2002 s. 0124 - 0124



KIRJALLINEN KYSYMYS P-2377/01 esittäjä(t): Hugues Martin (PPE-DE) komissiolle (2. elokuuta 2001) Aihe: Jäsenvaltioiden vaihtelevat arvonlisäveron palautuksien maksuajat Liikematkailualan ammattilaiset ovat äskettäin esittäneet minulle kysymyksen arvonlisäveron palautuksista eri jäsenvaltioissa. Sen lisäksi, että eri jäsenvaltioissa on samalle suoritteelle eri alv-kannat, joita sovelletaan meneillään olevalla yhteisen arvonlisäverojärjestelmän siirtymäkaudella, erityisesti toisinaan epätavallisen pitkät palautuksien maksuajat aiheuttavat vaikeuksia matkailualan ammattilaisille. Voiko komissio selvittää kantansa tähän ongelmaan? Aikooko komissio lähiaikoina tehdä muutosehdotuksen nykyiseen lainsäädäntöön koskien nimenomaan palautusten maksuajan yhdenmukaistamista jäsenvaltioissa ja sen lyhentämistä, esimerkiksi korkeintaan kolmeen kuukauteen? Frederik Bolkesteinin komission puolesta antama vastaus (19. syyskuuta 2001) Nykyään taloudellisen toimijan, jolla on kuluja jäsenmaassa, johon hän ei ole sijoittautunut, on noista kuluista maksetun arvonlisäveron (alv) palautuksen saadakseen jätettävä palautuspyyntö kyseiseen jäsenvaltioon. Palautusmenettely sisältyy 6 päivänä joulukuuta 1979 annettuun kahdeksanteen neuvoston direktiiviin 79/1072/ETY jäsenvaltioiden liikevaihtoverolainsäädännön yhdenmukaistamisesta maan alueelle sijoittautumattomille verovelvollisille suoritettavaa arvonlisäveron palautusta koskevat yksityiskohtaiset säännöt(1). Toimijat ovat useiden vuosien ajan moittineet palautusmenettelyä ja etenkin sen hallinnollisten muodollisuuksien raskautta sekä palautusten määräaikoja. Komissio teki vuoden 1998 kesäkuussa direktiiviehdotuksen(2), jonka mukaan palautusmenettely on tarkoitus korvata siten, että verovelvollinen voi saada alv-palautuksen suoraan siinä jäsenvaltiossa tekemänsä alv-ilmoituksen kautta, johon hän on sijoittautunut. Kyseinen jäsenvaltio saisi jäsenvaltioiden välisen korvausjärjestelmän avulla takaisin alv:n määrän siltä jäsenvaltiolta, johon alv on maksettu. Ehdotus yksinkertaistaisi merkittävästi menettelyä toimijoiden osalta, jotka voisivat saada palautuksen muissa jäsenvaltioissa maksetusta arvonlisäverosta samalla tavalla kuin jäsenvaltiossa, johon he ovat sijoittautuneet. Vaikka toimijat kannattavat ehdotusta ja sekä parlamentti että talous- ja sosiaalikomitea ovat antaneet siitä myönteisen lausunnon, neuvosto ei ole vielä päässyt ehdotuksesta yksimielisyyteen. (1) EYVL L 331, 27.12.1979. (2) EYVL C 219, 15.7.1998.
KIRJALLINEN KYSYMYS E-2056/01 esittäjä(t): Gianfranco Dell'Alba (TDI) komissiolle. Komission päätös 20 vuoden palveluksesta myönnettävien mitalien poistamisesta.



Virallinen lehti nro 093 E , 18/04/2002 s. 0054 - 0054



KIRJALLINEN KYSYMYS E-2056/01 esittäjä(t): Gianfranco Dell'Alba (TDI) komissiolle (13. heinäkuuta 2001) Aihe: Komission päätös 20 vuoden palveluksesta myönnettävien mitalien poistamisesta Näyttäisi siltä, että komissio on päättänyt lopettaa 20 vuoden palveluksesta myönnettävien muistomitalien myöntämisen ja korvata ne Euroopan julkisen alan virkamiehille annettavalla diplomilla, joka myönnetään 25 vuoden palveluksesta. Päätös perustuu ilmeisesti Peer Groupin laatimaan kertomukseen. Tämä ryhmä on luonnehtinut mitalin myöntämistä 20 vuoden palveluksesta Euroopan unionin toimielimessä kielteiseksi etuoikeudeksi. 1. Tiedustelisin komissiolta, mistä syystä samalla kun nykyisessä henkilöstöuudistuksessa todetaan, että eurooppalaiset julkisen alan virkamiehet ovat Euroopan unionin toimielinten voimavara se aikoo poistaa tällaisen huomionosoituksen, joka on perinteinen tunnustus virkamiehen suorittamasta työstä itse toimielimessä, ja pitää sitä kielteisenä etuoikeutena? 2. Eikö komissio mielestä eurooppalainen julkisen alan henkilöstö tarvitse tällaista pientä ylimääräistä, mutta merkittävää ja varmaankin kielteistä huomionosoitusta, vaikka tämä rehellisesti sanottuna vaikuttaa käsittämättömältä? 3. Eikö komission mielestä olisi järkevää peruuttaa tällainen päätös? Neil Kinnockin komission puolesta antama vastaus (22. marraskuuta 2001) Kahdenkymmenen vuoden palveluksesta myönnettävän mitalin alkuperäinen tarkoitus oli juhlistaa Euroopan yhteisöjen toimielinten 20 ensimmäistä vuotta. Myöhemmin mitalin myöntäminen muuttui tunnustukseksi toimielimissä työskentelevien virkamiesten tekemästä työstä. Komissio noudattaa tänä vuonna tavallista tapaa myöntää mitali 20 vuoden palveluksesta. Pääosastot ja yksiköt myöntävät mitalit, ja kaikkien mitalien saajien kunniaksi pidetään vastaanotto komission tiloissa. Komission puheenjohtaja osallistuu tähän tilaisuuteen Brysselissä. Komissio arvostaa merkitystä, joka hyvin tehdystä työstä annettavalla tunnustuksella on, ja se on hiljattain ehdottanut joitakin tätä heijastavia toimenpiteitä. Nämä toimenpiteet eivät liity ainoastaan aikaan ennen eläkkeelle siirtymistä vaan virkamiehen koko uraan. Näistä komission ehdottamista toimenpiteistä keskustellaan parhaillaan henkilöstön edustajien kanssa sosiaaliasioita käsittelevissä pariteettikomiteoissa, ja ne toteutetaan heti kuin asiasta on tehty lopullinen päätös vuonna 2002.